V. Palko, poslanec: (2002-04-10):
Uvedený dopracovaný návrh prerokovali tieto výbory: ústavnoprávny výbor, výbor pre rozpočet, financie a menu, výbor pre ľudské práva a národnosti, osobitný kontrolný výbor na kontrolu činnosti Slovenskej informačnej služby, osobitný kontrolný výbor na kontrolu činnosti Vojenského spravodajstva a výbor pre obranu a bezpečnosť. Výbory prerokovali návrh skupiny poslancov v lehote určenej v uznesení Národnej rady. Gestorský výbor konštatuje, že do začatia rokovania o návrhu skupiny poslancov nedostal žiadne stanovisko od poslancov podané podľa § 75 ods. 2 zákona o rokovacom poriadku. Všetky výbory odporúčajú Národnej rade návrh zákona schváliť okrem osobitného kontrolného výboru na kontrolu činnosti SIS, ktorý prerušil rokovanie o uvedenom návrhu. Ostatné výbory zaujali stanovisko niektorými pozmeňujúcimi a doplňujúcimi návrhmi, ktoré sú uvedené v spoločnej správe. Gestorský výbor odporúča Národnej rade podľa § 79 ods. 4 písm. f) zákona o rokovacom poriadku návrh zákona ako celok schváliť. Pán podpredseda, prosím, aby ste otvorili všeobecnú rozpravu. M. Andel, podpredseda NR SR: Ďakujem, pán predseda. Nech sa páči, zoberte si miesto určené pre spravodajcov výborov. Keďže som nedostal žiadnu písomnú prihlášku do rozpravy, pýtam sa, kto sa hlási ústne. Pán poslanec Gajdoš. Uzatváram možnosť podaní ďalších prihlásení sa do rozpravy. Slovo má pán poslanec Gajdoš. J. Gajdoš, poslanec: Vážený pán predsedajúci, vážené kolegyne, kolegovia, toto je návrh zákona, ktorý, samozrejme, má tendenciu urobiť poriadok v oblasti používania informačno-technických prostriedkov. Tento návrh prešiel zložitou peripetiou pripomienok. Myslím si, že jeho konečnej verzii sa dospelo spoločným konsenzom opozície aj koalície. To, že záväzné uznesenie k tomuto návrhu zákona neprijal osobitný kontrolný výbor na kontrolu činnosti Vojenského spravodajstva, je známkou toho, že tento zákon má svoje opodstatnenie, nepodarilo sa presadiť istý lobizmus spravodajských služieb a výhrady voči tomuto zákonu. Ja som rád, že sa tak stalo. Veľkým pozitívom tohto zákona je že stanovuje mantinely, v ktorých sa môžu spravodajské služby pohybovať pri používaní informačno-technických prostriedkov. Samozrejme, toto je zákon, skutočnosť môže byť iná pri súčasnom technickom pokroku. Odpočúvať telefonické hovory alebo akúkoľvek komunikáciu môže každý, kto vlastní počítač a je v blízkosti sietí, ale to nie je problém tohto zákona, to je problém istého právneho vedomia a vyspelosti každej demokratickej spoločnosti. Takže ja vo svojom veľmi stručnom vystúpení by som chcel podporiť tento zákon do tretieho čítania aj na konečné schválenie. Ďakujem pekne. M. Andel, podpredseda NR SR: Ďakujem, pán kolega, za vaše vystúpenie. Podľa § 27 ods. 8 teraz dávam slovo navrhovateľovi. Nech sa páči, pán kolega, máte slovo. J. Langoš, poslanec: Ja chcem poďakovať pánu poslancovi Gajdošovi. Je to aj výraz toho, že výbor pre obranu a bezpečnosť v tomto funkčnom období po počiatočnom urovnávaní vzťahov začal fungovať, začal pracovať veľmi dobre. Nepoznám iné výbory, ale tento výbor pracuje veľmi dobre a v podstate je tam zhoda medzi opozíciou a koalíciou v otázkach národnej bezpečnosti. Urobili sme v podstate veľký kus práce spoločne s opozíciou. Toľko vlastne k rozprave. Chcem navrhnúť opravu na dvoch miestach pisárskej chyby vzniknutej pri prepisovaní zložitých úprav, ktoré sme urobili pri dopracúvaní tohto zákona. Navrhujem, aby sa hlasovalo o obidvoch bodoch spoločne. V čl. I v bode 3 sa v odseku 7 vypúšťa písmeno d) a v čl. IV v bode 5 sa v odseku 7 vypúšťa písmeno d). Dostali sa tam v podstate pisárskou chybou. Ďakujem pekne za pozornosť. M. Andel, podpredseda NR SR: Ďakujem pekne. Uzatváram všeobecnú rozpravu o tomto bode nášho rokovania. Pán navrhovateľ vlastne vystúpil teraz. Pán spravodajca, chcete sa vyjadriť? Nie. Ďakujem pekne. Dámy a páni, prerušujem rokovanie o tomto bode nášho rokovania. Tak ako som predpokladal, urobíme rokovanie ešte o jednom zákone, teda pristúpime k ďalšiemu bodu nášho programu a to je prvé čítanie o návrhu skupiny poslancov Národnej rady Slovenskej republiky na vydanie zákona o poskytnutí jednorazovej peňažnej sumy politickým väzňom, osobám násilne odvlečeným do Sovietskeho zväzu, rehoľníčkam, rehoľníkom a kňazom internovaným v centralizovaných kláštoroch, zastreleným pri pokuse opustiť územie Československa, usmrteným príslušníkmi Štátnej bezpečnosti, zastreleným inváznymi jednotkami počas vpádu spojeneckých armád Varšavskej zmluvy do Československa a dlhodobo prenasledovaným a perzekvovaným občanom vedeným na tajnom zozname Ústredného výboru Komunistickej strany Československa . Tento návrh zákona ste dostali, kolegyne, kolegovia, ako tlač 1322. Návrh na pridelenie návrhu zákona na prerokovanie výborom Národnej rady máte v rozhodnutí predsedu Národnej rady Slovenskej republiky pod č. 1450. Teraz dávam slovo poverenému členovi skupiny poslancov pánovi poslancovi Jánovi Sitekovi a prosím ho, aby uvedený návrh zákona uviedol. Pán kolega, nech sa páči, máte slovo. J. Sitek, poslanec: Vážený pán predsedajúci, vážená Národná rada, predkladám návrh skupiny poslancov Národnej rady Slovenskej republiky na vydanie zákona o poskytnutí jednorazovej peňažnej sumy politickým väzňom, osobám násilne odvlečeným do Sovietskeho zväzu, rehoľníčkam, rehoľníkom a kňazom internovaným v centralizovaných kláštoroch, zastreleným pri pokuse opustiť územie Československa, usmrteným príslušníkmi Štátnej bezpečnosti, zastreleným inváznymi jednotkami počas vpádu spojeneckých armád Varšavskej zmluvy do Československa a dlhodobo prenasledovaným a perzekvovaným občanom vedeným na tajnom zozname Ústredného výboru Komunistickej strany Československa. Predložený návrh zákona komplexne rieši finančné doodškodnenie osôb prenasledovaných a väznených komunistickým režimom, politických väzňov z rokov 1948 až 1989, nezákonne odvlečených do bývalého Sovietskeho zväzu, internovaných kňazov a rehoľníkov, ako aj dlhodobo prenasledovaných a perzekvovaných občanov vedených na tajnom zozname ÚV KSČ. Predkladaný návrh rešpektuje skúsenosť početnej skupiny bývalých politických väzňov a je chýbajúcim ekvivalentom zákona číslo 261 prijatého českým parlamentom 10. júla 2001. Návrh zákona pritom zohľadňuje aj niektoré špecifiká Slovenskej republiky oproti situácii v Čechách a zakotvuje ich v jednotlivých ustanoveniach paragrafového znenia. Ide o kategóriu násilne odvlečených do väzníc a gulagov bývalého Sovietskeho zväzu, z ktorých veľkú časť tvorili občania maďarskej národnosti z južného a juhovýchodného Slovenska, masové internácie kňazov a rehoľníkov po brutálnom prepade a likvidácii kláštorov na jar v roku 1950, právne nevysporiadané násilné úmrtia, na ktorých sa z prinútenia podieľali útvary Pohraničnej stráže, príslušníci Štátnej bezpečnosti a invázne vojská Varšavskej zmluvy, ako aj doteraz neriešenú otázku perzekúcií občanov vedených na tzv. čiernej listine. Aj preto bolo potrebné v návrhu na odškodnenie jednotlivých kategórií postihnutých pristupovať individuálne a zohľadniť mieru utrpenia obetí vtedajších komunistických represálií. Je najvyšší čas, predpokladám, aby bol tento zákon zmierňujúci krivdy bývalého režimu v Slovenskej republike konečne prijatý, podobne ako to urobil Parlament Českej republiky, a bolo tak aspoň čiastočne spravodlivosti zadosťučinené. Návrh zákona je v súlade s Ústavou Slovenskej republiky, ústavnými zákonmi a medzinárodnými zmluvami. Preto by som vás, Národná rada, prosil o podporu uvedeného zákona. M. Andel, podpredseda NR SR: Ďakujem, pán kolega, za uvedenie návrhu zákona. Nech sa páči, zaujmite miesto určené pre navrhovateľov. Teraz dávam slovo spravodajcovi, ktorého určil navrhnutý gestorský výbor, ústavnoprávny výbor, pánu poslancovi Kresánkovi. P. Kresánek, poslanec: Vážený pán predsedajúci, vážené dámy, vážení páni poslanci, vážené panie poslankyne, dovoľte mi, aby som v súlade s § 73 ods. 1 zákona Národnej rady Slovenskej republiky o rokovacom poriadku v znení neskorších predpisov vystúpil na rokovaní Národnej rady Slovenskej republiky v prvom čítaní o návrhu skupiny poslancov Národnej rady Slovenskej republiky na vydanie zákona o poskytnutí jednorazovej peňažnej sumy politickým väzňom, osobám násilne odvlečeným do Sovietskeho zväzu, rehoľníčkam, rehoľníkom a kňazom internovaným v centralizovaných kláštoroch, zastreleným pri pokuse opustiť územie Československa, usmrteným príslušníkmi Štátnej bezpečnosti, zastreleným inváznymi jednotkami počas vpádu spojeneckých armád Varšavskej zmluvy do Československa a dlhodobo prenasledovaným a perzekvovaným občanom vedeným na tajnom zozname Ústredného výboru Komunistickej strany Československa (tlač 1322). Konštatujem, že predmetný návrh spĺňa z formálnoprávnej stránky všetky náležitosti uvedené v § 67 a v § 68 zákona Národnej rady Slovenskej republiky o rokovacom poriadku v znení neskorších predpisov, ako i náležitosti určené v legislatívnych pravidlách. Vážený pán predsedajúci, môžete otvoriť diskusiu k tomuto návrhu zákona. M. Andel, podpredseda NR SR: Ďakujem, pán kolega. Nech sa páči, zaujmite miesto určené pre spravodajcov výborov. Dámy a páni, otváram všeobecnú rozpravu o tomto bode nášho rokovania. Keďže som nedostal písomne žiadnu prihlášku do rozpravy, pýtam sa, kto sa hlási ústne. Pán poslanec Hort. Uzatváram možnosť podania ďalších prihlášok do rozpravy. Pán kolega Hort, máte slovo.